Траян Първанов
Свобода

chitanka.info

На Ангел Кръстев

Кой те знае, страннице необходима,

как покълваш от небето към пръстта

и навсякъде ли в твойта дълга зима

свири люлякът с небесните листа?

А туптят и днес конете хвърковати

в белокосите череши на април

и ти, клетнице, присядаш на тревата

сълзи да порониш върху гроб немил.

Теб те озарява блясъка на ножа

и те трогва тържеството със венци

ти за благодарност на студено ложе

кичила си вечно своите светци.

Днес те търся и ми отговаряш с ехо,

и ме викаш, майчице на мойте дни.

Само в тебе, скитнице зеленодреха,

коренчето на душата ми кълни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.